《苦热》
清代·朱福诜

我昔三年客幽冀，穷庐畏寒缩如猬。秋非我秋冬非冬，独喜炎如有爽致。

今年江南苦溽暑，草木无端被熏煮。书生偃蹇体肤漫，默塞低头汗注雨。

微风不起焦烟红，块若鱼置枯池中。穷鳞何惜升斗水，径欲上诉烦如公。

人生动觉故乡好，我居南方恨郁燠。万事转移有如此，世间初念那可保。

跰𨇤安识造物意，且展琉璃倒身睡。会著一啸清风来，净洗千里无纤埃。

作者简介：朱福诜，字叔基，号桂卿，海盐人。光绪庚辰进士，改庶吉士，授编修，历官侍读学士。有《复安室诗文集》。